[pic] | AZ EURÓPAI KÖZÖSSÉGEK BIZOTTSÁGA |

Brüsszel, 22.7.2009

COM(2009) 377 végleges

2009/0103 (CNS)

Javaslat

A TANÁCS RENDELETE

egyes, a közös agrárpolitika területét érintő elavult tanácsi jogszabályok hatályon kívül helyezéséről

INDOKOLÁS

Az utóbbi évtizedekben elfogadott jogszabályok közül többnek már nincs joghatása, de még mindig hatályos. Ezek a jogszabályok elavulttá váltak ideiglenes jellegük miatt, illetve azért, mert tartalmukat átvették későbbi jogszabályok. Az új tagállamok csatlakozását követően elavulttá vált több olyan intézkedés, amely a szóban forgó tagállamok csatlakozásához kapcsolódik. Az Európai Parlament, a Tanács és a Bizottság a jobb jogalkotásról szóló intézményközi megállapodásban[1] egyetértett annak szükségességében, hogy a közösségi jogot aktualizálni és tömöríteni kell a már nem alkalmazandó jogi aktusok hatályon kívül helyezésével. A joghatással már nem bíró jogi aktusokat a közösségi jog átláthatóságának és a jogbiztonság fokozása érdekében helyénvaló eltávolítani a közösségi vívmányokból.

A Bizottság több olyan programot is végrehajtott már, amelyek során elavult jogszabályokat távolított el a közösségi vívmányokból részben a hagyományos hatályon kívül helyezési eljárással, részben a vonatkozó bizottsági jogi aktusok elavulttá nyilvánításával. A Bizottság legutóbb mintegy 250 mezőgazdasági jogszabályt nyilvánított elavultnak[2]. A Bizottság „Az egyszerűsített KAP – közös európai siker” című, 2009. március 18-i közleményében[3] is megerősítette azon szándékát, hogy a mezőgazdasági szabályozásból eltávolítja az elavult jogszabályokat. Ez a javaslat a tervek szerint a szabályozási környezet egyszerűsítésére irányuló – a Bizottság 2009. évi jogalkotási és munkaprogramjának 2. mellékletét képező COM(2008) 712 dokumentum révén nemrégiben frissített – bizottsági stratégia keretében elfogadott, a jogszabályok egyszerűsítését célzó folytatólagos program részeként valósul meg.

A Bizottság a közös agrárpolitikával összefüggésben több olyan tanácsi jogszabályt azonosított, amelyeknek semmiféle gyakorlati hatásuk sincs. A Bizottság azonban nem rendelkezik hatáskörrel tanácsi jogi aktusok hatályon kívül helyezésére. A jogbiztonság érdekében ezért a Bizottság javasolja, hogy a Tanács helyezze hatályon kívül az e javaslatban szereplő jogszabályokat.

2009/0103 (CNS)

Javaslat

A TANÁCS RENDELETE

egyes, a közös agrárpolitika területét érintő elavult tanácsi jogszabályok hatályon kívül helyezéséről

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 36. és 37. cikkére,

tekintettel a Bizottság javaslatára[4],

tekintettel az Európai Parlament véleményére[5],

mivel:

(1) A közösségi jog átláthatósága alapvetően fontos elemét képezi a jobb jogalkotási stratégiának, amelynek végrehajtása folyamatban van a közösségi intézményekben. Ebben az összefüggésben a hatályos szabályozásból helyénvaló eltávolítani azokat a jogszabályokat, amelyeknek már nincs tényleges joghatásuk.

(2) A közös agrárpolitika területét érintő alábbi határozat és rendeletek – jóllehet még hatályban vannak – elavulttá váltak:

- A Tanács 2602/69/EGK rendelete (1969. december 18.) az irányítóbizottsági eljárás fenntartásáról[6]. Az említett rendeletnek már nincs joghatása, mivel tartalmát átvették későbbi jogszabályok.

- A Tanács 922/72/EGK rendelete (1972. május 2.) az 1972/73-as tenyészévben a selyemhernyókra nyújtott támogatás általános szabályainak megállapításáról[7]. Az említett rendeletnek már nincs joghatása, mivel csak az 1972. és az 1973. évre vonatkozott.

- A Tanács 3570/90/EGK rendelete (1990. december 4.) a Németország újraegyesítésével összefüggésben a németországi mezőgazdasági statisztikai felmérésekre vonatkozó eltérésekről[8]. Az említett rendeletnek már nincs joghatása, mivel alkalmazása a német újraegyesítést követő átmeneti időszakot érintette.

- A Tanács 2611/95/EK rendelete (1995. október 25.) a más tagállamokban történő monetáris mozgások miatti mezőgazdasági bevételkiesések enyhítésére szolgáló nemzeti támogatások nyújtásának lehetőségéről[9]. Az említett rendeletnek már nincs joghatása, mivel olyan, három évre szóló támogatások nyújtásának lehetőségről rendelkezett, amelyeket 1996. június 30. előtt be kellett jelenteni.

- A Tanács 1107/2007/EK rendelete (2007. szeptember 26.) a közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról szóló 1782/2003/EK rendelettől a 2008. évi területpihentetés tekintetében való eltérésről[10]. Az említett rendeletnek már nincs joghatása, mivel csak a 2008. évre vonatkozott.

- A Tanács 85/360/EGK határozata (1985. július 16.) a mezőgazdasági felmérések görögországi rendszerének szerkezetátalakításáról[11]. Az említett határozatnak már nincs joghatása, mivel csak az 1986 és 1996 közötti időszakra vonatkozott.

(3) A jogbiztonság és az egyértelműség érdekében az elavult rendeleteket és határozatot hatályon kívül kell helyezni.

ELFOGADTA EZT A RENDELETET:

1. cikk

A 2602/69/EGK, a 922/72/EGK, a 3570/90/EGK, a 2611/95/EK és az 1107/2007/EK rendelet, valamint a 85/360/EGK határozat hatályát veszti.

2. cikk

Ez a rendelet az Európai Unió Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben,

a Tanács részéről

az elnök[pic][pic][pic][pic][pic][pic][pic][pic][pic][pic][pic][pic]

[1] HL C 321., 2003.12.31., 1. o.

[2] HL C 30., 2009.2.6., 18. o.

[3] COM(2009) 128 végleges, 2009.3.18.

[4] HL C […]., […]., […]. o.

[5] HL C […]., […]., […]. o.

[6] HL L 324., 1969.12.27., 23. o.

[7] HL L 106., 1972.5.5., 1. o.

[8] HL L 353., 1990.12.17., 8. o.

[9] HL L 268., 1995.11.10., 3. o.

[10] HL L 253., 2007.9.28., 1. o .

[11] HL L 191., 1985.7.23., 53. o.